王禹偁
酬安秘丞歌诗集
我闻天有二十八个星，降生下界为英灵。东方曼倩萧相国，至今留得终天名。
又闻地有三十六所洞，洞中多聚神仙众。
神仙负过遭谴谪，谪来人世为辞客。
李白王维并杜甫，诗颠酒狂振寰宇。
今来相去千百年，寥落乾坤闃无睹。
皇天何不生奇人，庸儿蠢夫空纷纷。
夜眠朝走不觉老，饭囊酒瓮奚足云。
陶丘忽见安秘书，星精仙骨真有余。
月中曾折最高桂，趁出玉兔惊蟾蜍。
示我歌诗百余首，笔锋闪闪摩星斗。
乍似碧落长拖万丈虹，饮竭四海波澜空。
又似赤晴乾撒一阵雹，打折琼林枝倒卓。
夜来梦见李长吉，叩头再拜须来乞。
自言失却照海珠，至今黑坐骊龙窟。
方知安侯不是星辰类，即是神仙辈。
不然又争得标格峻迈，文辞颠怪。
有时醉起一长嚧，八极风清鬼神骇。
他年却入蓬莱宫，休使麻姑更爬背。